b'\n_START_ARTICLE_\nVadi Maghara\n_START_SECTION_\nZgodovina raziskav\n_START_PARAGRAPH_\nArheolo\xc5\xa1ko najdi\xc5\xa1\xc4\x8de je leta 1809 odkril nem\xc5\xa1ki raziskovalec Arabije in Palestine Ulrich Jasper Seetzen. Najdi\xc5\xa1\xc4\x8de je prvi raziskoval pruski egiptolog Richard Lepsius (1845). V letih 1854 do 1866 je britanski major C.K. McDonald posku\xc5\xa1al rudariti turkiz, vendar mu to ni uspelo. Odkril je samo nekaj konic pu\xc5\xa1\xc4\x8dic in drugih drobnih predmetov in zato raziskave opustil. V letih 1868 in 1869 je bila v Vadiju Maghara odprava angle\xc5\xa1ke Ordnance Survey, leta 1932 odprava Harvardske univerze in v obdobju od 1967 do 1982 nekaj izraelskih odprav.\n_START_SECTION_\nSpomeniki, zgradbe in napisi\n_START_PARAGRAPH_\nStaroegip\xc4\x8danski spomeniki, zgradbe in napisi so iz obdobja od Tretje do Devetindvajsete dinastije (okoli 2700 pr. n. \xc5\xa1t.-1100 pr. n. \xc5\xa1t.). Ve\xc4\x8dina spomenikov je iz Dvanajste dinastije. V dolini so odkrili kamniti plo\xc5\xa1\xc4\x8di faraona Sanakta, plo\xc5\xa1\xc4\x8do faraona D\xc5\xbeoserja in dve skoraj identi\xc4\x8dni plo\xc5\xa1\xc4\x8di faraona Sekemketa. Vsi trije faraoni so bili iz Tretje dinastije. V vadiju so odkrili tudi plo\xc5\xa1\xc4\x8de faraonov Sneferuja in Kufuja iz \xc4\x8cetrte dinastije. V pogrebnem templju faraona Sahureja iz abusirske Pete dinastije je relief, na katerem faraon po\xc5\xa1ilja ladjevje na Rde\xc4\x8de morje, verjetno po turkiz v Vadi Maghara. Sahure je v vadiju sam sebi postavi spomenik, na katerem \xc2\xbbudriha po nasrotnikih iz vseh tujih de\xc5\xbeel\xc2\xab. Med skalnimi plo\xc5\xa1\xc4\x8dami iz Pete dinastije so plo\xc5\xa1\xc4\x8de faraona Njuserreja s \xc4\x8da\xc5\xa1o za pitne daritve in podobama bogov Hora in Tota, faraona Menkauhorja in tri plo\xc5\xa1\xc4\x8de faraona D\xc5\xbeedkareja._NEWLINE_Razen faraonskih spomenikov so na vrhu hriba odkrili ostanke naselja iz Starega kraljestva, v katerem je 125 grobih kamnitih zgradb. V njih so odkrili pepel in \xc4\x8drepinje lon\xc4\x8denine. Nekaj posode je bilo izdelane iz gline iz doline Nila.'